X'inhi l-governanza tad-data? Il-governanza tad-data tirreferi għal sett ta' regoli u mezzi biex tintuża d-data, pereżempju permezz ta' mekkaniżmi ta' kondiviżjoni, ta' ftehimiet u ta' standards tekniċi. Dan jimplika strutturi u proċessi għall-kondiviżjoni tad-data b'mod sigur, inkluż permezz ta' partijiet terzi fdati. Għaliex għandna bżonn ta' regolament dwar il-governanza tad-data? Il-potenzjal ekonomiku u soċjetali tal-użu tad-data huwa enormi: dan jista' jwassal għal prodotti u servizzi ġodda bbażati fuq teknoloġiji ġodda, jagħmel il-produzzjoni aktar effiċjenti, u jipprovdi għodod biex nindirizzaw l-isfidi soċjetali. Pereżempju, fil-qasam tas-saħħa, id-data tikkontribwixxi biex tiġi pprovduta kura tas-saħħa aħjar, biex jittejbu t-trattamenti personalizzati u biex tingħata għajnuna fil-kura ta' mard rari jew kroniku. Sabiex jitwettaq dan il-potenzjal enormi, aktar data trid tkun disponibbli, kondiviża b'kunfidenza u teknikament faċli biex tintuża mill-ġdid. Ir-Regolament dwar il-governanza tad-data se jiżgura li l-azzjonijiet tal-Istati Membri dwar id-data jkunu allinjati biex jinħoloq suq uniku Ewropew reali għad-data, u biex jiġi appoġġat l-iżvilupp ta' spazji komuni Ewropej tad-data. Ir-Regolament kif se jkun ta' benefiċċju għaċ-ċittadini u għan-negozji? Ir-Regolament dwar il-governanza tad-data se jiżgura aċċess għal aktar data għall-ekonomija u s-soċjetà tal-UE u jipprovdi aktar kontroll liċ-ċittadini u lill-kumpaniji fuq id-data li jiġġeneraw. Dan se jsaħħaħ is-sovranità diġitali tal-Ewropa fil-qasam tad-data. Se jkun aktar faċli għall-Ewropej li jippermettu l-użu tad-data relatata magħhom għall-benefiċċju tas-soċjetà, filwaqt li jiżguraw il-protezzjoni sħiħa tad-data personali tagħhom. Pereżempju, persuni b'mard rari jew kroniku jistgħu jkunu jridu jagħtu l-permess biex id-data tagħhom tintuża sabiex jittejbu t-trattamenti ta' dak il-mard. Permezz tal-ispazji tad-data personali, li huma għodod u servizzi ġodda għall-ġestjoni tal-informazzjoni personali, l-Ewropej se jiksbu aktar kontroll fuq id-data tagħhom u jiddeċiedu fuq livell dettaljat dwar min jista' jikseb l-aċċess għad-data tagħhom u għal liema skop. In-negozji, kemm żgħar kif ukoll kbar, se jibbenefikaw minn opportunitajiet ta' negozju ġodda kif ukoll minn tnaqqis fl-ispejjeż għall-akkwist, għall-integrazzjoni u għall-ipproċessar tad-data, minn ostakli aktar baxxi għad-dħul fis-swieq, u minn tnaqqis fiż-żmien meħtieġ biex prodotti u servizzi ġodda jidħlu fis-suq. Kif tista' d-data tkun ta' benefiċċju għas-soċjetà? L-għarfien li joħroġ mid-data jippermetti li jiġu żviluppati aktar deċiżjonijiet u politiki li jkunu bbażati fuq l-evidenza. Pereżempju, l-għarfien jista' jintuża fir-rispons għal emerġenzi, bħall-għargħar u n-nirien fil-foresti, biex il-bliet tagħna jsiru aktar ekoloġiċi u aktar nodfa, u biex in-nies jgħixu ħajja itwal u aktar b'saħħithom. Id-data tista' tintuża biex tiġi żviluppata mediċina personalizzata jew għall-avvanz tar-riċerka biex jinstabu kuri għal mard speċifiku, jew biex is-settur pubbliku jtejjeb is-servizzi. Kif tista' titħeġġeġ il-kondiviżjoni tad-data għall-benefiċċju tas-soċjetà? Kif intwera minn konsultazzjoni online għat-tħejjija ta' din il-proposta, huwa n-nuqqas ta' għodod, mhux ta' rieda, li jxekkel il-kondiviżjoni tad-data għall-benefiċċju tas-soċjetà. Ir-Regolament se jistabbilixxi regoli u mezzi għall-altruwiżmu fir-rigward tad-data affidabbli. Dan ifisser li d-data ssir disponibbli mingħajr ħlas għall-użu purament mhux kummerċjali li jkun ta' benefiċċju għall-komunitajiet jew għas-soċjetà inġenerali, bħall-użu ta' data dwar il-mobbiltà biex jittejjeb it-trasport lokali. L-objettiv huwa li jinħolqu l-kundizzjonijiet xierqa għall-individwi u għall-kumpaniji biex meta huma jikkondividu d-data tagħhom ikunu fidiċjużi li din tiġi ttrattata minn organizzazzjonijiet fdati abbażi tal-valuri u tal-prinċipji tal-UE. Barra minn hekk, se tiġi żviluppata formola ta' kunsens Ewropea komuni għall-altruwiżmu fir-rigward tad-data biex il-ġbir ta' data madwar l-Istati Membri jkun jista' jsir f'format uniformi. Din se tkun formola modulari, li tista' titfassal skont il-ħtiġijiet ta' setturi u skopijiet speċifiċi. Kumpanija, kif se tiġi rikonoxxuta bħala organizzazzjoni ta' altruwiżmu fir-rigward tad-data? Entità li tkun involuta fl-altruwiżmu fir-rigward tad-data se tkun tista' tirreġistra volontarjament bħala organizzazzjoni ta' altruwiżmu fir-rigward tad-data f'reġistru pubbliku ġdid. L-organizzazzjoni trid tkun mingħajr skop ta' qligħ u tissodisfa r-rekwiżiti ta' trasparenza kif ukoll salvagwardji speċifiċi biex tipproteġi d-drittijiet u l-interessi taċ-ċittadini u tal-kumpaniji. L-għan huwa li tiġi pprovduta fiduċja massima b'piż amministrattiv minimu. Il-korpi tas-settur pubbliku kif se jiggarantixxu l-privatezza u l-kunfidenzjalità? Jeħtieġ li l-Istati Membri jkollhom it-teknoloġiji meħtieġa biex jiżguraw li l-privatezza u l-kunfidenzjalità jiġu rrispettati bis-sħiħ. Dan jista' jinkludi firxa ta' għodod, minn soluzzjonijiet tekniċi, bħall-anonimizzazzjoni jew l-ipproċessar f'infrastrutturi ddedikati mħaddma u ssorveljati mis-settur pubbliku, sa ftehimiet ta' kunfidenzjalità legalment vinkolanti li għandhom jiġu ffirmati mill-utent mill-ġdid tad-data. Kull meta d-data tkun qed tiġi ttrasferita lil utent mill-ġdid tagħha, se jkun hemm fis-seħħ mekkaniżmi li jiżguraw il-konformità mal-GDPR u li jippreservaw il-kunfidenzjalità kummerċjali tad-data. L-intermedjarji tad-data, kif se jiżguraw il-fiduċja fil-kondiviżjoni tad-data? Ħafna kumpaniji bħalissa jibżgħu li l-kondiviżjoni tad-data tagħhom timplika telf ta' vantaġġ kompetittiv u tirrappreżenta riskju ta' użu ħażin. Fornituri fdati ta' servizzi ta' kondiviżjoni tad-data (l-hekk imsejħa intermedjarji tad-data, bħas-swieq tad-data) se jiġbru u jorganizzaw id-data b'mod newtrali biex tiżdied il-fiduċja. Sabiex tiġi żgurata din in-newtralità, l-intermedjarju tal-kondiviżjoni tad-data ma jistax jiskambja d-data għall-interess tiegħu stess (eż. billi jbigħha lil kumpanija oħra jew jużaha biex jiżviluppa l-prodott tiegħu stess abbażi ta' din id-data) u se jkollu jikkonforma ma' rekwiżiti stretti biex tiġi żgurata din in-newtralità. Se jkunu permessi kemm organizzazzjonijiet awtonomi li jipprovdu servizzi ta' kondiviżjoni tad-data biss kif ukoll kumpaniji li joffru servizzi ta' kondiviżjoni tad-data flimkien ma' servizzi oħra. F'dak il-każ, l-attività ta' kondiviżjoni tad-data se tkun strettament separata minn servizzi oħra tad-data. Id-data u l-metadata miksuba jistgħu jintużaw biss għat-titjib tas-servizz ta' kondiviżjoni tad-data. Skont ir-regolament propost, l-intermedjarji tad-data se jkunu meħtieġa jinnotifikaw lill-awtorità pubblika kompetenti bl-intenzjoni tagħhom li jipprovdu tali servizzi. L-awtoritajiet pubbliċi se jimmonitorjaw il-konformità mar-rekwiżiti u l-Kummissjoni se żżomm reġistru tal-intermedjarji tad-data. Kif tista' d-data tas-settur pubbliku terġa' tintuża mill-kumpaniji, mill-amministrazzjoni, mill-akkademja jew miċ-ċittadini? Id-Direttiva dwar id-Data Miftuħa ta' Ġunju 2019 tistabbilixxi r-regoli dwar l-użu mill-ġdid tal-informazzjoni tas-settur pubbliku. Is-settur pubbliku għandu wkoll ammonti kbar ta' data li ma tistax issir disponibbli bħala data miftuħa minħabba li tinkludi informazzjoni dwar individwi jew informazzjoni dwar kumpaniji (eż. data dwar is-saħħa, informazzjoni dwar is-sistemi finanzjarji). Ir-Regolament propost għalhekk jikkomplementa d-direttiva billi jindirizza data li ma tistax issir disponibbli bħala data miftuħa. Dan jikkonċerna d-data soġġetta għal leġiżlazzjoni dwar il-protezzjoni tad-data, il-proprjetà intellettwali, jew data li tinkludi sigrieti kummerċjali jew informazzjoni kummerċjalment sensittiva oħra. L-isfida hija li jinstabu modi kif l-għarfien ikun jista' jiġi estratt mid-data, filwaqt li jiġu ppreservati bis-sħiħ il-privatezza jew drittijiet oħra li jistgħu jkunu assoċjati mad-data. Xi Stati Membri diġà ħolqu kundizzjonijiet sikuri u li jħarsu l-privatezza għall-użu mill-ġdid ta' tali data. Ir-Regolament se jagħmel dawn il-prattiki aktar mifruxa fl-UE billi jżid ittraċċabbiltà ta' tali data u jiżgura li l-korpi tas-settur pubbliku jkollhom it-teknoloġiji meħtieġa biex jiżguraw li kwalunkwe użu mill-ġdid tad-data jippreserva l-privatezza u l-kunfidenzjalità. X'se jkun ir-rwol tal-Bord Ewropew għall-Innovazzjoni fil-qasam tad-Data? L-abbozz tar-regolament jipprevedi li jinħoloq Bord Ewropew għall-Innovazzjoni fil-qasam tad-Data biex jiffaċilita l-kondiviżjoni tal-aħjar prattiki mill-awtoritajiet tal-Istati Membri, b'mod partikolari dwar l-altruwiżmu fir-rigward tad-data, l-intermedjarji tad-data u l-użu ta' data pubblika li ma tistax issir disponibbli bħala data miftuħa. Barra minn hekk, se jagħti pariri lill-Kummissjoni dwar il-prijoritizzazzjoni tal-istandards tal-interoperabbiltà transsettorjali. X'inhu l-iskop tal-ispazji komuni Ewropej tad-data? L-Ispazji Ewropej tad-Data se jippermettu li d-data minn madwar l-UE, kemm mis-settur pubbliku kif ukoll min-negozji, tiġi skambjata b'mod affidabbli u b'kost aktar baxx, u b'hekk tingħata spinta lill-iżvilupp ta' prodotti u ta' servizzi ġodda bbażati fuq id-data. L-ispazji tad-data huma magħmula kemm mill-infrastruttura teknoloġika sigura kif ukoll mill-mekkaniżmi ta' governanza. Il-Kummissjoni se tappoġġa t-twaqqif u l-iżvilupp ta' Spazji komuni Ewropej tad-Data, kif ukoll l-użu tad-data bejniethom, f'disa' oqsma strateġiċi, kif stabbilit fl-istrateġija tad-data ta' Frar 2020: is-saħħa, l-ambjent, l-enerġija, l-agrikoltura, il-mobbiltà, il-finanzi, il-manifattura, l-amministrazzjoni pubblika u l-ħiliet. Il-finanzjament meħtieġ se jiġi mill-programm Ewropa Diġitali u mill-Faċilità Nikkollegaw l-Ewropa. B'mod partikolari, il-Kummissjoni qed tippjana li tinvesti EUR 2 biljun biex tippromwovi l-iżvilupp ta' infrastrutturi tal-ipproċessar tad-data, ta' għodod, ta' arkitetturi u ta' mekkaniżmi għall-kondiviżjoni tad-data. L-UE se tintroduċi rekwiżiti ta' lokalizzazzjoni tad-data? Irridu nagħtu lill-Ewropej aktar alternattivi, mhux inqas, biex jittrattaw id-data tagħhom. Għall-UE, hemm żewġ prinċipji li jmorru id f'id u li mhumiex negozjabbli: li jiġi żgurat ambjent stabbli u prevedibbli bi fluss liberu ta' data fil-livell globali, u l-protezzjoni tal-privatezza fir-rigward tad-data personali. Fejn rilevanti, data sensittiva mhux personali (pereżempju data kummerċjalment sensittiva) għandha wkoll tiġi protetta kif xieraq. Il-viżjoni tal-ekonomija diġitali tal-UE - bl-ispazju tad-data msaħħaħ u s-soluzzjonijiet ta' intelliġenza artifiċjali tagħha - hija li jinżamm approċċ miftuħ u fl-istess ħin assertiv għall-flussi tad-data internazzjonali, abbażi ta' valuri Ewropej u li jkun konsistenti għalkollox mal-impenn tagħna għal kummerċ miftuħ, mal-impenji bilaterali tagħna ma' sħab madwar id-dinja u mal-obbligi tagħna fir-rigward tal-Organizzazzjoni Dinjija tal-Kummerċ. Irridu li l-Ewropa toħloq u ssaħħaħ l-ekonomija tad-data tagħha, iżda ma jeżisti ebda obbligu ġenerali ta' ħżin u ta' pproċessar tad-data fl-UE. Ħadd mhu se jkun ipprojbit milli jittratta mas-sieħeb tal-għażla tiegħu. Fl-istess ħin, l-UE trid tiżgura li kwalunkwe aċċess għad-data personali taċ-ċittadini tal-UE u għal ċerta data sensittiva jkun konformi mal-valuri u l-qafas leġiżlattiv tagħha. Għandu jiġi żgurat il-fluss liberu tad-data lejn pajjiżi terzi. Il-Kummissjoni se tkompli twettaq ir-rwol u l-missjoni tagħha fl-indirizzar ta' rekwiżiti mhux ġustifikati ta' lokalizzazzjoni tad-data f'partijiet oħra tad-dinja. X'inhuma l-passi li jmiss? Ir-Regolament il-ġdid se jipprevedi qafas ta' governanza tajba li jappoġġa l-ispazji komuni Ewropej tad-data u se jiżgura li d-data tista' ssir disponibbli b'mod volontarju mid-detenturi tad-data. Dan se jikkomplementa r-regoli futuri dwar settijiet ta' data ta' valur għoli skont id-Direttiva dwar id-Data Miftuħa li se jiżguraw aċċess bla ħlas għal ċerti settijiet ta' data fl-UE kollha, f'format li jinqara mill-magni u permezz ta' Interfaċċi għall-Ipprogrammar tal-Applikazzjonijiet (APIs) standardizzati. L-użu mill-ġdid ta' tali settijiet ta' data jista' jkollu benefiċċji kbar għas-soċjetà u għall-ekonomija, pereżempju d-data ġeospazjali, id-data dwar il-mobbiltà, u d-data dwar l-osservazzjoni tad-dinja u l-ambjent. Fl-2021, huma mistennija aktar proposti ddedikati dwar l-ispazji tad-data, pereżempju Spazju Ewropew tad-Data dwar is-Saħħa u Spazju tad-Data dwar il-Patt Ekoloġiku. Dawn se jiġu kkomplementati minn Att dwar id-Data li se jagħti liċ-ċittadini u lill-gvernijiet aċċess u kontroll aħjar tad-data tal-IoT (internet tal-oġġetti) mill-industrija u mis-sorsi tal-Big Data miżmuma min-negozji sabiex tinħoloq ekonomija aktar ġusta u għall-benefiċċju tas-soċjetà inġenerali.